
A p22phox fehérje expressziójának vizsgálata egér vesében

A NADPH-oxidázok (Nox-ok) családjába tartozó enzimek reaktív oxigén származékok termelését végzik, melyek biológiai funkciója szerteágazó, azonban még nem minden enzim esetében tisztázott. Az enzimcsalád több tagja, így a Nox4 is kapcsolatba lép a p22phox fehérjével, mely szükséges az enzim aktivitásához. Ezt a kapcsolatot azonban eddig csak heterológ expressziós rendszerben vizsgálták. Korábbi kutatásokból ismert, hogy a Nox4 mRNS-e jelen van a vesében. A fehérjék szöveti eloszlása és sejten belüli lokalizációja azonban ismeretlen, pedig ez elengedhetetlen lenne a funkció megismeréséhez. Kutatásaink során a p22phox Nox4-gyel való kapcsolatát, és vesén belüli expresszióját vizsgáltuk genetikailag módosított egérmodellek segítségével. Elsőként in situ hibridizációval vizsgáltuk a Nox4 és vele együtt a p22phox mRNS-ének eloszlását egér vesében. Specifikus jelet főként a proximális tubulusok területén láttunk. Majd Western-blottal detektáltuk a p22phox és a Nox4 fehérjék jelenlétét, illetve az expresszió változását vadtípusú, Nox4 knockout és nmf333 állatokból származó vese mintákon. Ez utóbbi törzshöz tartozó egerek misszensz mutációt hordoznak a p22phox fehérje génjében, ami a fehérje fokozott lebomlását eredményezi. Azt tapasztaltuk, hogy míg Nox4 nélkül a p22phox változatlanul expresszálódik, fordítva ez nem igaz, vagyis a p22phox hiányában a Nox4 nem stabil. Ezután számos immunhisztokémiai vizsgálatot végeztünk. A Nox4 ellen azonban nincs ismert antitest, mely ezen eljárásban alkalmazható lenne, ezért vizsgálatainkban az említett kapcsolatra alapozva p22phox elleni antitesteket használtunk. Az antigén kis mennyisége és nehéz hozzáférhetősége miatt több antitestet és antigén feltárási módszert, valamint jelerősítési technikákat is kipróbáltunk. Mindezek ellenére a proximális tubulusokban egyelőre nem láttunk specifikus jelet, de határozottan kirajzolódott a peritubuláris sejthálózat, mely valószínűleg főleg immunsejtekből áll, ahol a p22phox a Nox2 fehérjével van komplexben. Eddigi kísérleteinkkel tehát kimutattuk, hogy a Nox4 mellett a p22phox mRNS-e a vese proximális tubulusaiban expresszálódik, és elsőként igazoltuk, hogy a p22phox heterodimert képez a Nox4-gyel in vivo, és szükséges a fehérje stabilizálásához.



